দিল্স সংগঠান এহান প্রতিষ্ঠার সমেইত আসাম-গুয়াহাটি বিশেষ করিয়া ব্রহ্মপুত্র উপত্যকার অবস্থা নিয়াম সাক্তি অসিল। শিক্ষার কোন পরিবেশ নেয়সিল কিয়াবুল্লে উবাকা বিদেশি/বহিরাগত খেদানির আন্দোলনর অকরাগ অসিল সমেয়হান। সমাজ জাগরন বা সাহিত্য আন্দোলন করানির অনুকুল পরিবেশ আহান নেয়সিল উবাকা। অর্থনৈতিক সামাজিক নানান সমস্যাও আসিল । এসাদে নানান প্রতিকুলতার বিতরে কবি দিল্স দেবজ্যোতি সিংহ বারো তার মারুপ দিল্স লক্ষীন্দ্র সিংহ তানুর উদ্যোগে সংস্থা এহান যাত্রা করেসিল। তানুর লগে আসিলা দুল্লভছড়ার সুরজিত সিনহা, অরুণ সিনহা, সুভাষ সিনহা প্রমুখ সমাজনিংপা গিরিগঠানি। তানু হাবিয়ে তিলয়া সমাজসেবার নিঙে সংস্থা এহান উবা করেসিলা। দিল্স দেবজ্যোতি সিংহ গিরক ঔ সমেইত নিখিল বিষ্ণুপ্রিয়া মণিপুরী স্টুডেন্টস ইউনিয়ন কেন্দ্রীয় কমিটির নির্বাচিত সভাপতিগো আসিল। গিরকে সংগঠনহার নাঙহান বারো সংবিধানহান লেপকরানির দ্বায়িত্ত পাসিল। প্রতিষ্ঠাকালে সভাপতি পদফামে আসিলতা সুরজিৎ সিংহ বারো সম্পাদক পদে আসিল কবি দিল্স লক্ষীন্দ্র সিংহ।